ՀԻՄՆԱՎՈՐՈՒՄ

««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
 
1. Կարգավորման ենթակա խնդիրը և իրավական ակտի ընդունման անհրաժեշտությունը.
Նախագծի ընդունումը պայմանավորված է՝
1.1.  Դատական համակարգի բնականոն գործունեությունն ապահովելու նպատակով, ինչպես նաև հիմքում ունենալով ՀՀ կառավարության 2026 թվականի սեպտեմբերի 3-ի «Գնման պայմանագրերում փոփոխություն կատարելու թույլտվություն տալու մասին» թիվ 1305-Ա որոշումը և «Հայփոստ» ՓԲԸ-ի 2026 թվականի ապրիլի 13-ի թիվ 2325-Լ հրամանով հիբրիդ փոստային ծառայությունների սակագնի թանկացումը բյուջետային հատկացումների տնտեսագիտական դասակարգման «Կապի ծառայություններ» (4214) հոդվածով փոստային ծառայությունների մասով լրացուցիչ ֆինանսական միջոցների նախատեսման անհրաժեշտությամբՙ
1.2. Բարձրագույն դատական խորհրդի և դատարանների ոչ ֆինանսական արդյունքային ցուցանիշների գծով հնարավորինս իրատեսական հաշվետվողականության ապահովմամբ:
2. Ընթացիկ իրավիճակը.
2.1. Բարձրագույն դատական խորհրդի և դատարանների 1080 ծրագրով «Կապի ծառայությունների» գերակշիռ մասը կազմող փոստային ծառայությունների ձեռքբերման ծախսերը 2026 թվականի պետական բյուջեով հաստատվել է 50 տոկոսով կրճատված՝ 2026 թվականի բյուջետային հայտի նկատմամբ: Հատկանշական է, որ ծանուցումների գերակշիռ մասն իրականացվում է փոստային առաքումների միջոցով՝ «Հայփոստ» ՓԲԸ-ի հետ կնքված պայմանագրի շրջանակներում: 
Հիմք ընդունելով ՀՀ կառավարության 2026 թվականի սեպտեմբերի 3-ի «Գնման պայմանագրերում փոփոխություն կատարելու թույլտվություն տալու մասին» թիվ 1305-Ա որոշումը և «Հայփոստ» ՓԲԸ-ը 2026 թվականի ապրիլի 13-ի թիվ 2325-Լ հրամանը, «Հայփոստ» ՓԲԸ-ի կողմից 2026 թվականի նոյեմբերի 2-ին ներկայացված գրությունը, ինչպես նաև  դատարանների կողմից ներկայացված տեղեկանքները` պարզ է դառնում, որ դատական համակարգում բյուջետային հատկացումների տնտեսագիտական դասակարգման «Կապի ծառայություններ» (4214) հոդվածով 2026 թվականի նոյեմբերի 1-ի դրությամբ փաստացի մատուցված փոստային ծառայությունների դիմաց դատական համակարգի պարտքը «Հայփոստ» ՓԲԸ-ին կազմում է շուրջ 324,177.8 հազ.ՀՀ դրամ (որից՝ շուրջ 69,760.0 հազ. ՀՀ դրամը՝ հիբրիդ փոստային ծառայությունների գծով, շուրջ 254,417.8 հազ. ՀՀ դրամը՝ էնվելոպ և այլ փոստային ծառայությունների գծով), միևնույն ժամանակ, հարկ է նշել, որ դատական համակարգում բյուջետային հատկացումների տնտեսագիտական դասակարգման «Կապի ծառայություններ» (4214) հոդվածով առկա է դրական մնացորդ 76,159.8 հազ. ՀՀ դրամի չափով, ուստի դատական համակարգի «Կապի ծառայություններ» (4214) հոդվածով 2026 թվականի նոյեմբերի 1-ի դրությամբ դեֆիցիտը կազմում է 324,177.8-76,159.8=248,018.0 հազ. ՀՀ դրամ (երկու հարյուր քառասունութ միլիոն տասնութ հազար դրամ):
2.2. 2026 թվականի ոչ ֆինանսական արդյունքային ցուցանիշների կանխատեսումն իրականացվել է 2024 թվականի տարեկան և 2025 թվականի առաջին կիսամյակի փաստացի տվյալների հիման վրա, սակայն ոչ ֆինանսական արդյունքային ցուցանիշների 2025 թվականի տարեկան և 2026 թվականի առաջին կիսամյակի փաստացի տվյալներով արձանագրվել է քրեական գործերի գծով աճ և քաղաքացիական գործերի գծով նվազում, ինչի արդյունքում 2026 թվականի պլանային և փաստացի ցուցանիշների միջև կառաջանա զգալի շեղում: 
3. Ակնկալվող արդյունքը և կարգավորման նպատակը.
[bookmark: _GoBack]	2026 թվականի պարտքը մարելու նպատակով, անհրաժեշտություն է առաջացել ՀՀ 2026 թվականի պետական բյուջեում կատարելու վերաբաշխում ՀՀ բարձր տեխնոլոգիական արդյունաբերության նախարարության 1043 ծրագրի 11018 «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման համար 2026 թվականին հատկացված միջոցներից նվազեցնել 248,018.0 հազ. դրամ և ուղղել Բարձրագույն դատական խորհրդի կողմից իրականացվող՝ 1080 ծրագրի մի շարք միջոցառումների «Կապի ծառայություններ» տնտեսագիտական դասակարգման հոդվածին (դատարանների պահպանման ծախսերին):
	Նախագծի ընդունման արդյունքում չի խաթարվի Դատական համակարգի բնականոն գործունեությունը՝ Հայաստանի Հանրապետությունում կշարունակվի արդարադատության իրականացումը, ինչպես նաև կապահովվի ավելի իրատեսական հաշվետվողականություն։
4. Կապը ռազմավարական փաստաթղթերի հետ. 
Նախագիծը բխում է ՀՀ Կառավարության 2026 թվականի օգոստոսի 20-ի N1236-Ա որոշմամբ հաստատված ՀՀ Կառավարության 2026-2031թթ. ծրագրի «Բաժին 4. Քաղաքաշինություն և այլ ենթակառուցվածքներ»-ի՝ գլուխ 1-ի 4-րդ «Լոգիստիկ այլ ենթակառուցվածքներ» ենթաբաժնի դրույթներից: Այն է՝ փոստային և լոգիստիկ ենթակառուցվածքների արդիականացում և «Հայփոստ» ՓԲԸ-ի վերափոխում՝ կառավարման առավել արդյունավետ մոդելի ընտրության, ծառայությունների ամբողջական թվայնացման, գործառնական և ֆինանսական արդյունավետության բարձրացման, փոստային կապի ունիվերսալ ծառայության որակի, հասանելիության և մատչելիության ապահովման, ինչպես նաև Հայաստանի՝ որպես տարածաշրջանային էլեկտրոնային առևտրի և անդրսահմանային լոգիստիկայի հանգույցի կարողությունների զարգացման միջոցով:
5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և  ծախսերում սպասվելիք փոփոխությունները,
	Նշված նախագծի ընդունումը չի հանգեցնի ՀՀ պետական բյուջեի ծախսերի և եկամուտների փոփոխության, և նվազեցվող ծրագրի ֆինանսական ցուցանիշներում հետագայում ավելացման անհրաժեշտություն չի առաջանա: 

	6․ Նախագծի մշակման գործընթացում ներգրավված ինստիտուտները և անձինք։
	Դատական դեպարտամենտ:
3

